Predkladacia správa

Materiál „Správa o činnosti spoločnosti Slovenská konsolidačná, a.s. za obdobie november 2002 – január 2003“ sa predkladá na rokovanie  vlády na základe uznesenia vlády SR č. 376 zo dňa 2.5.2001, úlohy B1. Kvantifikačné údaje v tejto správe vychádzajú z definitívnych účtovných údajov k 30.11.2002, údaje k 31.12.2002 možno považovať z titulu doúčtovania záverečných účtovných transakcií za rok 2002, za predbežné.

SK, a.s. spravovala k ultimu novembra 2002 pohľadávky v objeme 106,5 mld. Sk. Z celkového objemu portfólia spoločnosti predstavovali pohľadávky v konkurze 70,4%-ný podiel. SK, a.s. zinkasovala zo správy a realizácie postúpených pohľadávok v priebehu roka 2002  1,6 mld. Sk, čo predstavuje v porovnaní s rokom 2001 nárast o 23%. 

Na základe uznesenia vlády SR č. 790 z 30.8.2001 SK, a.s. uhradila v roku 2002 do štátneho rozpočtu sumu 700 mil. Sk a v zmysle úverovej zmluvy o poskytnutí a splácaní redistribučného úveru uhradila NBS celkom 457,2 mil. Sk.  V hodnotenom období november 2002 – január 2003 spoločnosť splatila svoje záväzky v objeme 490 mil. Sk, z toho 400 mil. Sk ako predčasnú splátku návratnej finančnej výpomoci do štátneho rozpočtu a splátku úrokov redistribučného úveru NBS za 4. štvrťrok 2002 v objeme 90 mil. Sk.

Podľa predbežných hodnôt SK, a.s. k  31.12.2002 dosiahne stratu vo výške 1,6 mld. Sk, čo  v porovnaní s rokom 2001 predstavuje zníženie straty o 3,7 mld. Sk.